Syyttäjä vaatii syytetyille ehdollista vankeusrangaistusta. Kuva: Joel Maisalmi

Oulun käräjäoikeudessa luettiin torstaina syytteet rahanpesusta kahdelle henkilölle.

Syyttäjän mukaan mies ja nainen olivat ottaneet vastaan, käyttäneet ja pitäneet hallussaan MV-verkkojulkaisun varainhankintaan kytkeytyneellä rahankeräysrikoksella hankittua omaisuutta yhteensä 10 755 euron arvosta.

Vastaajat kiistävät syytteen ja vaativat sen hylkäämistä.

Nainen oli syyttäjän mukaan merkittävässä roolissa MV-julkaisun toiminnassa. Mies oli naisen avopuoliso.

Syytettyjen oli haastehakemuksen mukaan tarkoitus hankkia hyötyä tai peittää ja häivyttää omaisuuden laiton alkuperä tai avustaa rikoksentekijää välttämään oikeudelliset seuraukset.

Tapaus liittyy MV-julkaisun toimintaan kytkeytyvään rahankeräysrikokseen, joka tapahtui vuosien 2015-2018 aikana. MV-julkaisun keulamies Ilja Janitskin tuomittiin kyseisestä rikoksesta Helsingin käräjäoikeudessa vuonna 2018.

Nyt Oulun käräjäoikeudessa luetun syytteen mukaan Janitskinin hallitseman yhtiön espanjalaiselle pankkitilille ohjattiin laittoman rahankeräyksen tuottamia varoja. Sieltä varoja ohjattiin yhteensä kuusi eri kertaa suomalaiselle pankkitilille, joka oli syytettyjen yhteisesti hallitsema. Mies ja nainen nostivat suuren osan varoista pois käteisnostoina tai siirsivät tilisiirtoina eteenpäin.

Vastaajien mukaan nainen oli saanut rahat lainana Janitsknilta. Nainen ei puolustuksen mukaan tiennyt rahojen alkuperän olevan rikollinen. Rahat olivat tulleet miehen tilille, jota nainen oli käyttänyt. Puolustuksen mukaan mies ei ole miltään osin liittynyt käsiteltävään rikosasiaan eikä MV-julkaisuun.

Haastehakemuksessa todetaan, että toimillaan avopari tarkoitti peittää tai häivyttää rahavarojen laittoman alkuperän ja saattaa rahavarat viranomaisten ulottumattomiin. Varoista osa on saatu takavarikkoon. Osan pariskunta käytti omiin menoihinsa.

Vastaajien mukaan mieheltä takavarikoidut varat ovat hänen pitkäaikaisia säästöjään.

Syyttäjä vaatii syytetyille ehdollista vankeusrangaistusta.

Päivitetty kello 15.59: Lisätty vastaajien näkemys asiaan.